দেশের জার্সিতে ফিরেই গোল করলেন সুনীল ছেত্রী!

ওয়েব ডেস্ক: অবসর ভেঙে দেশের জার্সিতে প্রত্যাবর্তনের ম্যাচেই গোল করলেন সুনীল ছেত্রী (Sunil Chhetri)। মালদ্বীপের বিরুদ্ধে প্রীতি ম্যাচে ভারত জিতল ৩-০ ফলে। তিনটি গোলই হল হেডে। শিলংয়ের জওহরলাল নেহরু স্টেডিয়ামে ৩৫ মিনিটে মেন ইন ব্লু এগিয়ে যায় রাহুল ভেকের অনবদ্য হেডারে। ৬৬ মিনিটে ২-০ করেন লিস্টন কোলাসো (Liston Colaco)। ৭৬ মিনিটে এল সেই মুহূর্ত, আন্তর্জাতিক কেরিয়ারের ৯৫তম গোল করলেন সুনীল।

ম্যাচের আগে ভারতের কোচ মানোলো মার্কেজ (Manolo Marquez) বলেছিলেন, বয়সটা তাঁর কাছে গৌণ, যে ফিট এবং বেশি পারফরম্যান্স দেওয়ার ক্ষমতা রাখে তাকেই অগ্রাধিকার দেবেন। দেশের সেরা ফুটবল প্রতিযোগিতা আইএসএলে এখনও দাপটের সঙ্গে খেলছেন ৪০ বছর বয়সি সুনীল। তাই তাঁর ফিটনেস নিয়ে সন্দেহের অবকাশ নেই।

আরও পড়ুন:

২০২৭ সালে এএফসি এশিয়ান কাপের (AFC Asian Cup) যোগ্যতা অর্জন পর্বের জন্যই সুনীলকে দলে ফিরিয়েছেন মানোলো। ভারতীয় স্ট্রাইকারের সঙ্গে এ নিয়ে আলোচনা করেন তিনি, রাজিও করিয়ে ফেলেন। আগামী ২৫ মার্চ বাংলাদেশের (Bangladesh) বিরুদ্ধে যোগ্যতা অর্জন পর্বের প্রথম ম্যাচ। তার আগে মালদ্বীপের বিরুদ্ধে প্রস্তুতি ভালোই হল৷ প্রসঙ্গত, এশিয়ান কাপে সি গ্রুপে ভারতের সঙ্গে বাংলাদেশ ছাড়াও রয়েছে হং কং এবং সিঙ্গাপুর।

দেখুন আরও খবর: