সুনীল ছেত্রীদের বিরুদ্ধে বাগানের আজ বদলার ম্যাচ

কলকাতা: আজ, সোমবার সন্ধ্যায় যুবভারতী ক্রীড়াঙ্গনে বেঙ্গালুরু এফসি-র (Bengaluru FC) মুখোমুখি হচ্ছে মোহনবাগান সুপার জায়ান্ট (Mohun Bagan SG)। দুটি কারণে হোসে মোলিনার (Jose Molina) দলকে এই ম্যাচ জিততেই হবে। এক, পরপর দুই ম্যাচ ড্র করে একটু হলেও বেকায়দায় সবুজ-মেরুন। শীর্ষে থাকলেও দ্বিতীয় স্থানে থাকা গোয়ার সঙ্গে পয়েন্টের তফাত চারে এসে দাঁড়িয়েছে। আরও একটা হার কিংবা ড্র লিগ-শিল্ড জয়ের পথে জল ঢালতে পারে।

দ্বিতীয় কারণ হল প্রতিশোধ। নিজেদের মাঠে মোহনবাগানকে ৩-০ হারিয়ে দিয়েছিল বেঙ্গালুরু। তারকাসমৃদ্ধ দলের কাছে এত বড় ব্যবধানে হার হজম করা নিঃসন্দেহে কঠিন। আজ নিজেদের ডেরায় সেই ম্যাচের বদলা নেওয়ার পালা। আইএসএল-এর (ISL 2024-25) এই মরসুমের শুরুতে সুনীল ছেত্রীদের (Sunil Chhetri) দল দারুণ ছুটছিল। তবে ইদানীং কিছুটা খারাপ ফর্ম চলছে। তাদের টপকে দ্বিতীয় স্থানে চলে এসেছে গোয়া এফসি (Goa FC)।

আরও পড়ুন: জয়ে ফিরল ম্যান ইউ, আবার হারল টটেনহ্যাম

High stakes at VYBK tonight and we take on Bengaluru FC in a blockbuster clash! See you there, Mariners ?#MBSG #JoyMohunBagan #আমরাসবুজমেরুন pic.twitter.com/hhl4SendJv

— Mohun Bagan Super Giant (@mohunbagansg) January 27, 2025

তবে লিগ-শিল্ডের লড়াই যে এখনও সহজ নয় তা মানছেন বাগান কোচ। ম্যাচের আগের দিন মোলিনা বললেন, “আমরা লড়াই চালিয়ে যাব। আপনারা জানেন, আমরাও জানি যে লিগ-শিল্ড জেতা সহজ হত না। কখনও সহজ হয়ও না। তবে দ্বিতীয় স্থানে থাকা দলের সঙ্গে কিছু পয়েন্টের পার্থক্য এখনও আছে।”

লিগ-শিল্ড জয়ের ব্যাপারে বেশ আত্মবিশ্বাসী শোনাল মোহনবাগানের অধিনায়ক শুভাশিস বসুকে (Shubhashis Bose)। তিনি বলেন, “কোনও হিসেব কষছি না। পরের সাতটা ম্যাচের সব ক’টা জেতার মানসিকতা নিয়ে আমরা এগোচ্ছি। এই মুহূর্তে বেঙ্গালুরু ম্যাচে ফোকাস করছি।” আগের দুই ম্যাচে জয় না পাওয়া নিয়ে অধিনায়কের জবাব, জীবনের মতো উত্থান-পতন থাকে ফুটবলেও।

দেখুন অন্য খবর: